CELEX: 32016D0771
Language: el
Date: 2016-05-13 00:00:00
Title: Εκτελεστική απόφαση (ΕΕ) 2016/771 της Επιτροπής, της 13ης Μαΐου 2016, με την οποία η Ισπανία εξουσιοδοτείται προσωρινά να εγκρίνει την εμπορία σπόρων του είδους Pinus radiata D. Don, οι οποίοι εισάγονται από τη Νέα Ζηλανδία και δεν πληρούν τις απαιτήσεις της οδηγίας 1999/105/ΕΚ του Συμβουλίου όσον αφορά την ταυτοποίηση και την επισήμανση, καθώς και μητρικού υλικού παραγόμενου από τους σπόρους αυτούς [κοινοποιηθείσα υπό τον αριθμό C(2016) 2784]

18.5.2016   
            
            
               EL
            
            
               Επίσημη Εφημερίδα της Ευρωπαϊκής Ένωσης
            
            
               L 127/52
            
         ΕΚΤΕΛΕΣΤΙΚΉ ΑΠΌΦΑΣΗ (ΕΕ) 2016/771 ΤΗΣ ΕΠΙΤΡΟΠΉΣ
   της 13ης Μαΐου 2016
   με την οποία η Ισπανία εξουσιοδοτείται προσωρινά να εγκρίνει την εμπορία σπόρων του είδους Pinus radiata D. Don, οι οποίοι εισάγονται από τη Νέα Ζηλανδία και δεν πληρούν τις απαιτήσεις της οδηγίας 1999/105/ΕΚ του Συμβουλίου όσον αφορά την ταυτοποίηση και την επισήμανση, καθώς και μητρικού υλικού παραγόμενου από τους σπόρους αυτούς
   
      
         [κοινοποιηθείσα υπό τον αριθμό C(2016) 2784]
      
   
   (Το κείμενο στην ισπανική γλώσσα είναι το μόνο αυθεντικό)
   Η ΕΥΡΩΠΑΪΚΗ ΕΠΙΤΡΟΠΗ,
   Έχοντας υπόψη τη Συνθήκη για τη λειτουργία της Ευρωπαϊκής Ένωσης,
   Έχοντας υπόψη την οδηγία 1999/105/ΕΚ του Συμβουλίου, της 22ας Δεκεμβρίου 1999, σχετικά με την εμπορία του δασικού πολλαπλασιαστικού υλικού (1), και ιδίως το άρθρο 18 παράγραφος 1,
   Έχοντας υπόψη την αίτηση που υπέβαλε η Ισπανία,
   Εκτιμώντας τα ακόλουθα:
   
               (1)
            
            
               Στην Ισπανία, η παραγωγή σπόρων και μητρικού υλικού παραγόμενου από σπόρους, του είδους Pinus radiata, τα οποία να πληρούν τις απαιτήσεις για πολλαπλασιαστικό υλικό, όπως προβλέπεται στην οδηγία 1999/105/ΕΚ, δεν επαρκεί επί του παρόντος ώστε να καλύπτει τη ζήτηση των τελικών χρηστών. Το αναγκαίο πολλαπλασιαστικό υλικό δεν μπορεί να παρασχεθεί από άλλα κράτη μέλη, δεδομένου ότι τα κράτη μέλη που θα μπορούσαν να είναι σε θέση να προμηθεύσουν τους εν λόγω σπόρους δεν έχουν τις ποσότητες υλικού που είναι αναγκαίες για την κάλυψη των αναγκών της Ισπανίας.
            
         
               (2)
            
            
               Η Νέα Ζηλανδία είναι σε θέση να προμηθεύσει επαρκή ποσότητα υλικού του εν λόγω είδους, το οποίο προορίζεται για την επακόλουθη παραγωγή μητρικού υλικού. Ωστόσο, οι εν λόγω σπόροι δεν πληρούν τις απαιτήσεις της οδηγίας 1999/105/ΕΚ όσον αφορά την ταυτοποίηση και την επισήμανση. Ειδικότερα, το εν λόγω υλικό δεν υπάγεται σε καμία από τις κατηγορίες εμπορίας που θεσπίστηκαν με την οδηγία 1999/105/ΕΚ.
            
         
               (3)
            
            
               Εν προκειμένω, η Ισπανία ζήτησε από την Επιτροπή την άδεια να εγκρίνει, για περιορισμένο χρονικό διάστημα, την εμπορία σπόρων του είδους Pinus radiata από τη Νέα Ζηλανδία, καθώς και μητρικού υλικού παραγόμενου από τους σπόρους αυτούς.
            
         
               (4)
            
            
               Η Ισπανία δημιουργεί αγρούς σποροπαραγωγής, για να καλύψει αυτόνομα τη ζήτηση για μητρικό υλικό. Ωστόσο, λόγω του μεγαλύτερου χρόνου παραγωγής των δασικών σπόρων, εκτιμάται ότι η τρέχουσα έλλειψη θα διατηρηθεί κατά την επόμενη πενταετία. Η εκτιμώμενη μέγιστη ανάγκη για σπόρους του είδους Pinus radiata σε ετήσια βάση θα είναι 400 kg.
            
         
               (5)
            
            
               Δεν υπάρχει καμία ένδειξη ότι οι σπόροι ή το μητρικό υλικό του είδους Pinus radiata από τη Νέα Ζηλανδία θα παρουσιάσουν προβλήματα ή κινδύνους όσον αφορά την υγεία, την ποιότητα ή την ευρωστία τους.
            
         
               (6)
            
            
               Δεδομένου ότι η Ισπανία είναι το μοναδικό κράτος μέλος που αντιμετωπίζει αυτή την προσωρινή δυσκολία εφοδιασμού σε σπόρους ή μητρικό υλικό του είδους Pinus radiata στον τελικό χρήστη, η έγκριση για την εμπορία θα πρέπει να περιορίζεται στο έδαφος της Ισπανίας.
            
         
               (7)
            
            
               Συνεπώς, και για να καλύψει την έλλειψη αυτή, η Ισπανία θα πρέπει να εξουσιοδοτηθεί, για περιορισμένο χρονικό διάστημα, να εγκρίνει την εμπορία σπόρων και μητρικού υλικού παραγόμενου από σπόρους του είδους Pinus radiata, τα οποία πληρούν λιγότερο αυστηρές απαιτήσεις από εκείνες που προβλέπονται στα άρθρα 13 και 14 της οδηγίας 1999/105/ΕΚ όσον αφορά την ταυτοποίηση και την επισήμανση. Η άδεια αυτή θα πρέπει να περιορίζεται σε μέγιστη ποσότητα 400 kg σπόρων ανά έτος και θα πρέπει να ισχύει έως τις 31 Μαρτίου 2021.
            
         
               (8)
            
            
               Οι εν λόγω σπόροι και το μητρικό υλικό θα πρέπει να διατίθενται στην αγορά συνοδευόμενα από έγγραφο που περιλαμβάνει λεπτομέρειες για την ταυτοποίησή τους. Κατά συνέπεια, η παρούσα απόφαση θα πρέπει να προβλέπει απαιτήσεις για την ταυτοποίηση και την επισήμανση.
            
         
               (9)
            
            
               Τα μέτρα που προβλέπονται στην παρούσα απόφαση είναι σύμφωνα με τη γνώμη της μόνιμης επιτροπής φυτών, ζώων, τροφίμων και ζωοτροφών,
            
         ΕΞΕΔΩΣΕ ΤΗΝ ΠΑΡΟΥΣΑ ΑΠΟΦΑΣΗ:
   Άρθρο 1
   1.   Έως την 31η Μαρτίου 2021, η Ισπανία εξουσιοδοτείται να εγκρίνει την εμπορία στο έδαφός της, σύμφωνα με τις απαιτήσεις που ορίζονται στο παράρτημα, μέγιστης ποσότητας 400 kg ανά έτος σπόρων του είδους Pinus radiata D. Don, καταγωγής Νέας Ζηλανδίας, οι οποίοι προορίζονται για την παραγωγή μητρικού υλικού και δεν πληρούν τις απαιτήσεις που ορίζονται στα άρθρα 13 και 14 της οδηγίας 1999/105/ΕΚ, όσον αφορά την ταυτοποίηση και την επισήμανση.
   2.   Έως την 31η Μαρτίου 2021, η Ισπανία εξουσιοδοτείται να εγκρίνει την εμπορία στο έδαφός της, σύμφωνα με τις απαιτήσεις που ορίζονται στο παράρτημα, μητρικού υλικού το οποίο έχει παραχθεί από τους σπόρους που έχουν εγκριθεί για εμπορία σύμφωνα με την παράγραφο 1 και δεν πληροί τις απαιτήσεις που ορίζονται στα άρθρα 13 και 14 της οδηγίας 1999/105/ΕΚ, όσον αφορά την ταυτοποίηση και την επισήμανση.
   Άρθρο 2
   Η Ισπανία κοινοποιεί αμέσως στην Επιτροπή και στα άλλα κράτη μέλη τις αποφάσεις που λαμβάνονται σύμφωνα με την παρούσα απόφαση.
   Άρθρο 3
   Η παρούσα απόφαση απευθύνεται στο Βασίλειο της Ισπανίας.
   
      Βρυξέλλες, 13 Μαΐου 2016.
      
         
            Για την Επιτροπή
         
         Vytenis ANDRIUKAITIS
         
            Μέλος της Επιτροπής
         
      
   
   
      (1)  ΕΕ L 11 της 15.1.2000, σ. 17.
   
      ΠΑΡΑΡΤΗΜΑ
      Απαιτήσεις ταυτοποίησης και επισήμανσης των σπόρων και του μητρικού υλικού, όπως αναφέρονται στο άρθρο 1.
      
                  1.
               
               
                  Όλες οι ακόλουθες πληροφορίες απαιτούνται για την ταυτοποίηση του πολλαπλασιαστικού υλικού:
                  
                              α)
                           
                           
                              κωδικός ταυτοποίησης του βασικού υλικού, εάν υπάρχει·
                           
                        
                              β)
                           
                           
                              βοτανική ονομασία·
                           
                        
                              γ)
                           
                           
                              κατηγορία·
                           
                        
                              δ)
                           
                           
                              σκοπός·
                           
                        
                              ε)
                           
                           
                              είδος βασικού υλικού·
                           
                        
                              στ)
                           
                           
                              εάν είναι γενετικώς τροποποιημένο·
                           
                        
                              ζ)
                           
                           
                              περιοχή καταγωγής ή κωδικός ταυτοποίησης·
                           
                        
                              η)
                           
                           
                              καταγωγή, εάν αρμόζει, είτε το υλικό είναι αυτόχθον ή ιθαγενές, μη αυτόχθον ή μη ιθαγενές, ή άγνωστης καταγωγής·
                           
                        
                              θ)
                           
                           
                              καταγωγή ή γεωγραφική τοποθεσία που ορίζεται από το πεδίο των γεωγραφικών συντεταγμένων (γεωγραφικό πλάτος και μήκος)·
                           
                        
                              ι)
                           
                           
                              το υψόμετρο ή εύρος τιμών υψομέτρου·
                           
                        
                              ια)
                           
                           
                              έτος ωρίμανσης.
                           
                        
            
                  2.
               
               
                  Η ετικέτα ή το έγγραφο του προμηθευτή θα περιέχουν όλες τις ακόλουθες πληροφορίες:
                  
                              α)
                           
                           
                              τα στοιχεία που αναφέρονται στο σημείο 1 του παρόντος παραρτήματος·
                           
                        
                              β)
                           
                           
                              το όνομα του προμηθευτή·
                           
                        
                              γ)
                           
                           
                              την παρεχόμενη ποσότητα·
                           
                        
                              δ)
                           
                           
                              δήλωση ότι οι σπόροι και το μητρικό υλικό που παράγεται από τους εν λόγω σπόρους πληρούν λιγότερο αυστηρές απαιτήσεις από εκείνες που προβλέπονται στα άρθρα 13 και 14 της οδηγίας 1999/105/ΕΚ.